Document ID: 32000R2374

Komission asetus (EY) N:o 2374/2000,
annettu 26 päivänä lokakuuta 2000,
banaanien tuonnista tariffikiintiöissä ja perinteisinä AKT-banaaneina vuonna 2001
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 20 artiklan,
sekä katsoo seuraavaa:
(1) Komissio toimitti neuvostolle 19 päivänä marraskuuta 1999 asetusehdotuksen banaanien tuontia yhteisöön koskevan järjestelmän muuttamisesta. Kyseisestä päivämäärästä alkaen komissio on määräajoin ilmoittanut neuvostolle muutetun järjestelmän perustamiseen tähtäävän valmistelutyön etenemisestä. Tänä siirtymäaikana olisi varmistettava kaupankäynnin ja yhteisön markkinoiden hankintojen jatkuvuus soveltamalla edellä mainitun asetuksen (ETY) N:o 404/93 ja neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan järjestelmän osalta 28 päivänä lokakuuta 1998 annetun komission asetuksen (EY) N:o 2362/98(3), sellaisena kuin se on viimeksi muutettuna asetuksella (EY) N:o 1632/2000(4), säännöksiä.
(2) Edellä mainitun tavoitteen saavuttaminen edellyttää sitä, että määritellään perinteisten toimijoiden oikeus hakea tuontitodistuksia toimivaltaisen kansallisen viranomaisen vuosiksi 1999 ja 2000 vahvistaman ja ilmoittaman viitemäärän perusteella. Uuden viitekauden vahvistaminen tätä tarkoitusta varten ei ole perusteltua, koska järjestelmän muutoksen voimaantuloa edeltävän välivaiheen pituutta ei ole määritelty. Viitekauden muuttaminen aiheuttaisi myös hallinnollisia kustannuksia ja suhteettomia tarkastuksia.
(3) Uusien toimijoiden osalta olisi säädettävä tarvittavat yksityiskohtaiset säännöt tapauksen mukaan joko niiden ensimmäiselle rekisteröinnille tai niiden aiemman rekisteröinnin jatkamiselle. Uusien toimijoiden rekisteröinnistä säädetään banaanien tuonnista tariffikiintiöissä ja perinteisenä AKT-banaaneina sekä ohjeellisten määrien vahvistamisesta vuoden 2000 toiseksi vuosineljänneksi 1 päivänä helmikuuta 2000 annetussa komission asetuksessa (EY) N:o 250/2000(5). Olisi mukautettava vähimmäismäärää, joka näiden toimijoiden on ollut tosiasiallisesti tuotava rekisteröintinsä jatkamiseksi.
(4) Tämän asetuksen säännökset annetaan markkinoiden hankintojen jatkuvuuden takaamiseksi sekä toimittajamaiden kanssa käytävän kaupan jatkamiseksi, mutta ne eivät rajoita neuvoston tai komission mahdollisesti myöhemmin toteuttamia toimenpiteitä erityisesti niiden kansainvälisten sitoumusten noudattamiseksi, jotka yhteisö on antanut Maailman kauppajärjestössä (WTO), eivätkä toimijat voi käyttää näitä säännöksiä oikeutettujen vaatimusten perusteena tuontijärjestelyn jatkamiseksi.
(5) Tämän asetuksen säännösten on tultava voimaan viipymättä.
(6) Tässä asetuksessa säädetyt toimenpiteet ovat banaanin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Kunkin perinteisen toimijan, joka on rekisteröity vuoden 1999 osalta asetuksen (EY) N:o 2362/98 5 artiklan mukaisesti, määrättyä vuosineljännestä koskeva yksi tai useampi tuontitodistushakemus voi yhteensä koskea enintään määrää, joka määritellään soveltamalla mainitun asetuksen 14 artiklan 2 kohdan mukaisesti vahvistettua prosenttimäärää viitemäärään, jonka toimivaltainen kansallinen viranomainen on vahvistanut ja jonka se on ilmoittanut perinteisille toimijoille vuoden 1999 osalta saman asetuksen 6 artiklan 4 kohdan mukaisesti.
Jos vuodeksi 1999 ilmoitettua viitemäärää on kuitenkin täydentävien tarkastusten seurauksena muutettu, kyseinen muutettu viitemäärä otetaan huomioon edellisen alakohdan soveltamiseksi.
2 artikla
1. Kunkin uuden toimijan, joka täyttää tapauksen mukaan 2 tai 3 kohdassa määritellyt edellytykset, määrättyä vuosineljännestä koskeva yksi tai useampi todistushakemus voi yhteensä koskea enintään määrää, joka määritellään soveltamalla asetuksen (EY) N:o 2362/98 14 artiklan 2 kohdan mukaisesti vahvistettua prosenttimäärää jäljempänä olevassa 6 kohdassa tarkoitettuun määrään, jonka toimivaltainen kansallinen viranomainen ilmoittaa uusille toimijoille edellä mainitun asetuksen 9 artiklan 4 kohdan mukaisesti.
2. Uusien toimijoiden, jotka on rekisteröity vuoden 2000 osalta asetuksen (EY) N:o 2362/98 8 artiklan mukaisesti, on jätettävä rekisteröinnin jatkamista koskeva hakemuksensa mainitun 8 artiklan 4 kohdan mukaisesti sekä mainitun asetuksen 9 artiklassa säädetty määrää koskeva hakemus viimeistään 6 päivää marraskuuta 2000. Poiketen kuitenkin siitä, mitä edellä mainitun asetuksen 8 artiklan 4 kohdan ensimmäisessä alakohdassa säädetään, asetuksen (EY) N:o 250/2000 2 artiklan 3 kohdan mukaisesti vuodeksi 2000 rekisteröidyn uuden toimijan on todistettava tuoneensa tosiasiallisesti omaan lukuunsa vähintään 34 prosenttia määrästä, joka on sille myönnetty kuluvaksi vuodeksi.
3. Uusien toimijoiden, joita ei ole rekisteröity vuodeksi 2000, on rekisteröintiään varten toimitettava toimivaltaiselle kansalliselle viranomaiselle edellä mainitun asetuksen 8 artiklan 1 kohdassa tarkoitetut todistusasiakirjat sekä sen 9 artiklan 1 kohdassa tarkoitettu määrää koskeva hakemus viimeistään 6 päivää marraskuuta 2000.
4. Asetuksen (EY) N:o 2362/98 9 artiklan 3 kohdan soveltamiseksi jäsenvaltioiden on toimitettava komissiolle ennen 10 päivää marraskuuta 2000
a) luettelo 2 kohdassa tarkoitetuista uusista toimijoista, joiden rekisteröintiä on jatkettu;
b) luettelo 3 kohdassa tarkoitetuista uusista toimijoista;
c) asetuksen (EY) N:o 2362/98 9 artiklan 1 kohdan mukaisesti esitetyt määriä koskevat hakemukset.
5. Komissio määrittelee asetuksen (EY) N:o 2362/98 9 artiklan 3 kohdan mukaisesti viipymättä, kuinka suuria määriä yhteensä myönnetään.
6. Toimivaltaisten kansallisten viranomaisten on vahvistettava ja ilmoitettava kullekin uudelle toimijalle myönnetty määrä viimeistään 30 päivänä marraskuuta 2000.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan rajoittamatta neuvoston tai komission myöhempien päätösten soveltamista.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä lokakuuta 2000.

Labels: 3
17
18